**ZAPISNIK**

**virtualne sjednice Nastavničkog vijeća, održane u ponedjeljak 31.8.2020. u 10,00 sati**

Popis nazočnih prema e-popisu nazočnosti virtualnoj sjednici.

Dnevni red: 1.) Verifikacija zaključaka s prethodne sjednice Nastavničkog vijeća

od 6.7.2020.

2.) Analiza uspjeha učenika na završetku šk. godine 2019./2020.

3.) Upute nastavnicima za početak nastavne godine - organizacija

nastavnog rada prema uputama HZJZ-a

4.) Smjernice za izradu Kurikula i Godišnjeg plana i programa

(predsjednici Stručnih vijeća)

5.) Prihvaćanje individualnog plana i programa usavršavanja za šk.

godinu 2019./2020.

6.) Zamolbe

7.) Razno

Ad 1.) Na samom početku virtualne sjednice ravnatelj Učilišta Mladen Smodlaka, prof., pozdravio je sve kolege nastavnike koji odlaze u mirovinu: Nevenku Špirić, dipl. ing., Ivana Vuksana, dipl. oecc., Pavla Batora, stručnog učitelja kuharstva, Ivku Jurković, stručnu učiteljicu slastičarstva, i voditelja restorana „Stara zagrebačka škola“ Nevena Medića. Ravnatelj Učilišta Mladen Smodlaka, prof., potom je svima nazočnima u virtualnoj zbornici predočio zapisnik s prethodne sjednice Nastavničkog vijeća od 6.7.2020.

**Zaključak:** Nastavničko vijeće jednoglasno usvaja sve zaključke s prethodne sjednice Nastavničkog vijeća od 6.7.2020.

Ad 2.) Analiza uspjeha učenika na završetku šk. godine 2019./2020.

Pedagoginja Učilišta Sanja Sever-Carnevali, prof.,svima je nazočnima usmeno predočila uspjeh učenika na kraju šk. godine 2019./2020. Učilište pohađa 670 učenika, od čega 389 učenika i 281 učenica. Pozitivno je ocijenjenih učenika: ocjenom **odličan** – 97, ocjenom **vrlo dobar** – 322, ocjenom **dobar** – 204, ocjenom **dovoljan** – 4. Učenici su ukupno izostali 49 000 sati (73 sata po učeniku), od čega neopravdano 2900 (4 sata po učeniku). Uzorno je vladanje steklo 499 učenika, dobro vladanje 141 učenik, a loše 25 učenika.

**Zaključak:** Nastavničko vijeće jednoglasno usvaja izvješće pedagoginje Učilišta Sanje Sever-Carnevali, prof.

Napomena: Do konačnog oblikovanja ovog zapisnika nije priloženo pisano izvješće pedagoginje pa je precizan broj svega navedenoga potrebno provjeriti (jer je zapisničarka možda nešto 'krivo čula').

Ravnatelj Učilišta Mladen Smodlaka, prof., napomenuo je da na snagu stupa novi Pravilnik o provedbi praktične nastave. Zbog novonastale pandemijske situacije kvaliteta ugostiteljskih objekata koji su voljni prihvatiti praktikante neće više biti ista.

**Zaključak:** Nastavničko vijeće jednoglasno usvaja naputak za rad ravnatelja Učilišta Mladena Smodlake, prof.

Ad 3.) Upute nastavnicima za početak nastavne godine - organizacija nastavnog rada prema uputama HZJZ-a

Ravnatelj Učilišta Mladen Smodlaka, prof., sve je nazočne još jednom uputio na službeni dokument Hrvatskog zavoda za javno zdravstvo (koji sadrži epidemiološke upute) i na dokument Minstarstva znanosti i obrazovanja s opisom triju mogućih modela održavanja nastave u okolnostima pandemije izazvane koronavirusom. Sukladno ovom posljednjem dokumentu MZO-a, nastava će biti organizirana u obliku nastave koja se provodi uživo u učionici uz dosljedno provođenje protuepidemijskih mjera zaštite (model A), potom kao mješoviti oblik nastave naizmjence uživo i online u manjim razrednim grupama (model B) ili kao isključivo nastava na daljinu (model C). O konačnom izvedbenom modelu odlučit će osnivač (Gradski ured za prosvjetu) uzimajući u obzir trenutnu pandemijsku situaciju i broj zaraženih osoba u određenoj županiji.

Svi su razrednici uoči samoga početka nastavne godine 2020./2021. dužni doći u školu i pobrinuti se za učeničke udžbenike u svom razredu. Svaki će razred imati poseban raspored trajanja nastavnih satova, tj. nema općeg školskog zvona koje određuje početak i kraj sata za sve razrede. Nastava će se odvijati u blokovima od dva ili tri sata. Svaki će razredni odjel imati odmor po svom vlastitom rasporedu kako se ne bi miješao s učenicima ostalih razreda. Učenici će na jedan ulaz (glavni) ulaziti u školu, a izlaziti na sporedni izlaz. U zbornicima i nastavničkim kabinetima nije dozvoljeno nikakvo zadržavanje. Svi su u školi obvezni nositi maske. Svim se djelatnicima po ulasku u školu mjeri temperatura i o tome se vodi evidencija.

Dozvoljeno je učenike puštati na wc, ali oprezno kako se u njemu ne bi zadržavali predugo i miješali s drugim razrednim odjelima. Potrebno je prekotrolirati i njihovo pranje ruku prilikom povratka u učionicu.

Roditelje treba upozoriti da djeca moraju nositi maske te da im nije dozvoljeno dolaziti u školu osim ukoliko postoji opravdana sumnja da im je dijete zaraženo. U tom su slučaju dužni doći po njega. Roditeljski sastanci bit će virtualni. Učenici bez maske bit će poslani kući, a razrednik je o tome dužan obavijestiti roditelja.

**Zaključak:** Nastavničko vijeće jednoglasno usvaja naputke za rad ravnatelja Učilišta Mladena Smodlake, prof.

Ad 4.) Smjernice za izradu Kurikula i Godišnjeg plana i programa (predsjednici Stručnih vijeća)

Ravnatelj Učilišta Mladen Smodlaka, prof., ističe da su predsjednici Stručnih vijeća do 15.9.2020. dužni predati planove rada s izvanučioničkim aktivnostima bez navođenja konkretnih datuma.

**Zaključak:** Nastavničko vijeće jednoglasno usvaja naputak za rad ravnatelja Učilišta Mladena Smodlake, prof.

Ad 5.) Prihvaćanje individualnog plana i programa usavršavanja za šk. godinu 2019./2020.

Ravnatelj Učilišta Mladen Smodlaka, prof., predlaže da Nastavničko vijeće zaključno s danom 31.8.2020. usvoji planove individualnog usavršavanja za šk. godinu 2019./2020.

**Zaključak:** Nastavničko vijeće jednoglasno usvaja naputak za rad ravnatelja Učilišta Mladena Smodlake, prof.

Ad 6.) Zamolbe učenika:

1. Z. B. – učenik pohađa drugi razred Škole za montažu u Zagrebu, smjer: instalater centralnog grijanja, i sada želi upisati drugi razred smjera kuhar u našoj školi.

**Zaključak:** Nastavničko vijeće jednoglasno odobrava premještaj u našu školu u traženi smjer (uz polaganje razlikovnih predmetnih ispita) te upućuje učenika u 2.e razred.

1. F. di C. – pohađa 3. razred Ekonomske škole u Đakovu, smjer: ekonomist, te sada želi upisati treći razred smjera turističko-hotelijerski komercijalist u našoj školi.

**Zaključak:** Nastavničko vijeće odbija ovu zamolbu zbog prevelikog broja razlikovnih predmetnih ispita te ogromnog broja sati stručne prakse za odradu.

1. B. Š. – učenik pohađa treći razred Centra za odgoj i obrazovanje u Malom Lošinju smjera kuhar te radi preseljenja u Zagreb želi sada upisati treći razred smjera kuhar u našoj školi.

**Zaključak:** Nastavničko vijeće jednoglasno odobrava ovu zamolbu te upućuje učenika u 3.e razred.

1. G. K. M.ć - učenik je pohađao srednju školu u Irskoj (ali je iz dokumentacije nejasno koji razred) te je potom prošlu godinu pohađao gimnaziju u Republici Hrvatskoj. Sada želi upisati drugi razred smjera kuhar u našoj školi.

**Zaključak:** Nastavničko vijeće jednoglasno odbija ovu zamolbu zbog neprecizne dokumentacije i svjedodžbi koje nisu nostrificirane.

1. I. K. – učenica pohađa drugi razred Škole za modu i dizajn u Zagrebu, a sada želi prijeći u drugi razred smjera kuhar u našoj školi.

**Zaključak:** Nastavničko vijeće jednoglasno odobrava ovu zamolbu i upućuje učenicu u 2.c razred uz uvjet obveznog polaganja razlikovnih predmetnih ispita i odradu sati stručne prakse.

1. L. G. – učenik pohađa treći razred Srednje škole Hvar smjera turističko-hotelijerski komercijalist te radi preseljenja u Zagreb želi upisati treći razred istoga smjera u našoj školi.

**Zaključak:** Nastavničko vijeće jednoglasno odobrava ovu zamolbu i upućuje učenika u 3.j razred.

1. F. A. – učenik je pao treći razred u Hotelijersko-turističkoj školi u Zagrebu u smjeru hotelijersko-turističkog tehničara te sada želi upisati treći razred smjera turističko-hotelijerski komercijalist u našoj školi.

**Zaključak:** Nastavničko vijeće jednoglasno odbija ovu zamolbu jer više nema mjesta u spomenutom smjeru. Osim toga, ova dva smjera nisu identična te postoji velika razlika u predmetima i ogroman je broj sati stručne prakse koju bi naknadno trebalo odraditi.

1. M. K. – učenik pohađa drugi razred Strukovne škole u Velikoj Gorici u smjeru elektromehaničar te sada želi prijeći u drugi razred smjera konobar u našoj školi.

**Zaključak:** Nastavničko vijeće jednoglasno odobrava ovu zamolbu i upućuje učenika u 2.g razred uz uvjet obveznog polaganja razlikovnih predmetnih ispita i odradu sati stručne prakse.

1. L. B. – učenik pohađa drugi razred Strukovne škole u Velikoj Gorici u smjeru kuhar te radi preseljenja u Zagreb sada želi upisati drugi razred istoga smjera u našoj školi.

**Zaključak:** Nastavničko vijeće jednoglasno odobrava ovu zamolbu i upućuje učenika u 2.c razred uz uvjet obveznog polaganja razlikovnih predmetnih ispita i odradu sati stručne prakse.

1. S. B.- učenica pohađa drugi razred škole u Livnu (Republika Bosna i Hercegovina) u smjeru poslovni ekonomist te sada želi upisati drugi razred smjera slastičar u našoj školi.

**Zaključak:** Nastavničko vijeće jednoglasno odbija ovu zamolbu jer u navedenome smjeru nema mjesta.

1. I. K. – učenica pohađa 2.g razred naše škole u smjeru konobar (po programu IOOP) te sada želi prijeći u drugi razred smjera slastičar.

**Zaključak:** Nastavničko vijeće jednoglasno odbija ovu zamolbu jer u navedenome smjeru nema mjesta.

1. L. V. - učenica pohađa 2.g razred naše škole u smjeru konobar te sada želi prijeći u drugi razred smjera slastičar.

**Zaključak:** Nastavničko vijeće jednoglasno odobrava ovu zamolbu i upućuje učenicu u 2.i razred uz uvjet obveznog polaganja razlikovnih predmetnih ispita i odradu sati stručne prakse.

Ad 6.) Razno:

Ravnatelj Učilišta Mladen Smodlaka, prof., izvješćuje sve nazočne da je nova voditeljica nastave Renata Zaova-Bačić, prof.

**Zaključak:** Nastavničko vijeće jednoglasno usvaja ovaj naputak za rad ravnatelja Učilišta Mladena Smodlake, prof.

Ravnatelj:

Mladen Smodlaka,prof. Zapisničarka:

Snježana Mikulan, prof.